Dane a účtovníctvo v praxi / Ročník 2012 / Vydanie 11/2012
Živnostníci pozor! Rekapitulácia kľúčových zmien od 1. januára 2013
 Publikované:  22. 6. 1600           ■ Autor/i:    Accace, k. s.       
 URL článku:  https://www.daneauctovnictvo.sk/sk/casopis/dane-a-uctovnictvo-v-praxi/zivnostnici-pozor-rekapitulacia-klucovych-zmien-od-1-januara-2013.m-1239.html

Novely zákona č. 595/2003 Z. z. o dani z príjmov v z. n. p. (ďalej len „ZDP“), Živnostenského zákona a zákona č. 461/2003 Z. z. o sociálnom poistení v z. n. p. (ďalej len „zákon o sociálnom poistení“) prináša pre väčšinu živnostníkov významné zmeny platné od roku 2013. Poradenská spoločnosť Accace, ktorá na Slovensku pôsobí v oblasti spracovania účtovníctva, miezd a daňového poradenstva, pripravila rekapituláciu zmien, ktoré budú musieť živnostníci (SZČO) od januára 2013 zvládnuť.

Veľmi dôležité zmeny v odvodoch a daniach sa dotknú skupiny živnostníkov, ktorých je na Slovensku takmer 400-tisíc. Pre nich to bude znamenať najmä zvýšenie finančných nákladov na dane a odvody.
Kľúčové zmeny pre živnostníkov platné od 1. 1. 2013:
-  Zavedenie limitu na výšku paušálnych výdavkov v sume 5 040 € ročne (420 €/mesiac).
-  Minimálny vymeriavací základ sa mení z 339,89 € na 393 €.
-  Vyššia sadzba dane 25 % sa vzťahuje aj na SZČO (aktuálne iba 19 %).
-  Podmienky na uplatňovanie NČZD na manželku/manžela budú sprísnené.
-  Minimálna výška preddavku na zdravotné poistenie bude 55,02 €.
-  Minimálna výška poistného plateného na sociálne poistenie bude 130,27 €.
Zmeny v paušálnych výdavkoch
V súlade so súčasným znením ZDP, t. j. do konca roku 2012 platí, že SZČO, ktorá nie je platiteľom DPH, alebo je platiteľom DPH len časť zdaňovacieho obdobia a neuplatňuje preukázateľné daňové výdavky si môže uplatniť výdavky vo výške 40 % z úhrnu svojich zdaniteľných príjmov (tzv. paušálne výdavky), pričom v sume takto vypočítaných výdavkov sú zahrnuté všetky daňové výdavky SZČO okrem zaplateného poistného a príspevkov, ktoré je SZČO povinná platiť a ktoré si môže uplatniť v preukázateľnej výške.
Od roku 2013 sa v podstate zavádza limit na výšku paušálnych výdavkov v sume 5 040 € ročne, resp. 420 € mesačne za každý mesiac výkonu činnosti SZČO. SZČO bude môcť postupovať pri výpočte paušálnych výdavkov obdobným spôsobom ako za rok 2012 s tým rozdielom, že výška jeho daňových výdavkov vypočítaná týmto spôsobom bude limitovaná sumou 420 € mesačne. Rovnako ako v roku 2012, tak aj pre rok 2013 by malo platiť, že v sumách paušálnych výdavkov sú zahrnuté všetky daňové výdavky SZČO okrem zaplateného poistného a príspevkov, ktoré je SZČO povinná platiť v súvislosti so svojimi dosahovanými príjmami, pričom toto poistné a príspevky si môže uplatniť vo výdavkoch v preukázateľnej výške.
Všeobecný postup:
Úhrn príjmov v súlade s § 6 ods. 1 a 2 ZDP	–	paušálne výdavky vo výške 40 % z príjmov podľa ڌ ods. 1 a 2 ZDP (od roku 2013 max. do výšky       420 € za každý mesiac výkonu činnosti podnikania alebo inej samostatnej zárobkovej činnosti)	–	preukázateľné zaplatené poistné a príspevky, ktoré je daňovník povinný platiť v súvislosti s dosahovaním príjmov podľa ڌ ods. 1 a 2 ZDP	 =	Základ dane	

V súvislosti s plánovanými zmenami pre oblasť paušálnych výdavkov od roku 2013 sa plánuje zrušiť možnosť uplatňovania paušálnych výdavkov u daňovníkov s príjmami podľa § 6 ods. 3 ZDP, t. j. z príjmov z prenájmu.
„Daňovníci s predmetným druhom príjmov si svoje výdavky budú musieť uplatňovať len vo forme preukázateľných daňových výdavkov, t. j. na základe vedenia účtovníctva, resp. daňovej evidencie v súlade s ust. § 6 ods. 11 ZDP,“ uviedol Peter Pašek, Head of Advisory spoločnosti Accace.
Výpočet minimálneho vymeriavacieho základu
Vymeriavací základ SZČO pre zdravotné ako aj sociálne poistenie je od roku 2013 mesačne najmenej vo výške 50 % jednej dvanástiny všeobecného vymeriavacieho základu za kalendárny rok, ktorý dva roky predchádza kalendárnemu roku, za ktorý sa platí poistné. Všeobecným vymeriavacím základom sa pritom rozumie 12-násobok priemernej mzdy v hospodárstve SR zistenej Štatistickým úradom za príslušný kalendárny rok. Suma minimálneho vymeriavacieho základu (ďalej len „MVZ“) pre rok 2013 sa vypočíta ako 50 % zo sumy priemernej mzdy v hospodárstve za rok 2011, t. j. zo sumy 786 €. MVZ na rok 2013 tak bude činiť sumu 393 €.
Pre rok 2012 platí, že MVZ je najmenej vo výške 44,2 % jednej dvanástiny všeobecného vymeriavacieho základu za kalendárny rok, ktorý dva roky predchádza kalendárnemu roku, za ktorý sa platí poistné, t. j. 44,2 % priemernej mzdy v národnom hospodárstve za rok 2010, ktorá bola 769 €. V súlade s vyššie uvedeným MVZ za rok 2012 pre SZČO je 339,89 € tak na zdravotné ako i sociálne poistenie.
Výška odvodov pri minimálnom vymeriavacom základe a maximálnom vymeriavacom základe po starom a po novom
Tabuľka odvodov SZČO za rok 2012
Poistenie	Sadzba poistného
(v %)	Minimálny vymeriavací
základe	Maximálny vymeriavací
základ	Minimálna suma
odvodu	Maximálna suma
odvodu	
Starobné	18	339,89	3076	61,18	553,68	
Invalidné	6	339,89	3076	20,39	184,56	
Rezervný fond solidarity	4,75	339,89	3076	16,14	146,11	
Nemocenské	4,4	339,89	1153,5	14,95	50,75	
Zdravotné poistenie	14	339,89	2307	47,58	322,98	

*poistenie v nezamestnanosti si môže SZČO platiť dobrovoľne
Tabuľka odvodov SZČO za rok 2013
Poistenie	Sadzba poistného
(v %)	Minimálny vymeriavací
základe	Maximálny vymeriavací
základ	Minimálna suma
odvodu	Maximálna suma
odvodu	
Starobné	18	393	3 930	70,74	707,4	
Invalidné	6	393	3 930	23,58	235,8	
Rezervný fond solidarity	4,75	393	3 930	18,66	186,67	
Nemocenské	4,4	393	3 930	17,29	172,92	
Zdravotné poistenie	14	393	3 930	55,02	550,2	

*poistenie v nezamestnanosti si môže SZČO platiť dobrovoľne
Zdanenie živnostníkov
Pre rok 2012 platí, že základ dane zistení u fyzickej osoby sa zdaňuje sadzbou dane 19 %. Predmetná sadzba dane by mala zostať v platnosti aj v roku 2013. Berte prosím na vedomie, že od roku 2013 je však plánované zavedenie tzv. progresivity zdanenia, a to vo forme zavedenia vyššej sadzby dane, konkrétne 25 % z príjmov FO na zdaniteľné príjmy daňovníkov z tej časti základu dane, ktorý presiahne 176,8-násobok platného životného minima. Platným životným minimom sa pritom rozumie suma živného minima platná k 1. januáru príslušného zdaňovacieho obdobia. Suma životného minima platná k 1. januáru 2013 bude 194,58 €, t. j. vyššej sadzbe dane z príjmov FO bude podliehať od roku 2013 tá časť základu dane, ktorá presiahne hodnotu 176,8-násobku sumy 194,58 €, t. j. čiastku 34 401,74 €. V prípade základu dane do sumy 34 401,74 € bude platiť v prípade zdanenia FO tá istá sadzba dane ako pre rok 2012, t. j. 19 %.
„Progresia zdanenia sa bude týkať všetkých FO bez ohľadu na druh príjmov. Vyššia sadzba dane 25 % sa vzťahuje aj na SZČO,“ uviedol Peter Pašek.
Princíp výpočtu vymeriavacieho základu u živnostníka
Vymeriavací základ povinne nemocensky poistenej a povinne dôchodkovo poistenej SZČO sa bude pre rok 2013 na účely sociálneho poistenia počítať ako podiel pomernej časti základu dane z príjmov FO dosiahnutí vykonávaním podnikania a inej samostatnej zárobkovej činnosti, ktorý nie je znížený o zaplatené poistné na povinné verejné zdravotné poistenie, poistné na nemocenské poistenie, poistné na dôchodkové poistenie, príspevok na starobné dôchodkové sporenie, poistné do rezervného fondu solidarity, poistné na poistenie v nezamestnanosti a koeficientu 1,9. Takto určený vymeriavací základ sa použije na výpočet odvodov od 1. júla 2013 nasledujúceho po kalendárnom roku, za ktorý dosiahla povinne nemocensky poistená a povinne dôchodkovo poistená SZČO príjem z podnikania a z inej samostatnej zárobkovej činnosti vyšší než 4 716 € a bude tak pokračovať do 30. júna roku 2014. Minimálna výška poistného plateného na sociálne poistenie (pozn. bez poistenia v nezamestnanosti, ktoré je u SZČO dobrovoľné) od roku 2013 bude 130,27 €.
Na účely zdravotného poistenia sa vymeriavací základ SZČO vypočíta za rok 2013 ako podiel základu dane z príjmov z podnikania a z inej samostatnej zárobkovej činnosti dosiahnutého v roku 2013, ktorý nie je znížený o zaplatené poistné na povinné verejné zdravotné poistenie, poistné na nemocenské poistenie, poistné na dôchodkové poistenie, povinný príspevok na starobné dôchodkové sporenie, poistné do rezervného fondu solidarity, poistné na poistenie v nezamestnanosti, a koeficientu 1,9.
Vymeriavací základ SZČO sa na účely zdravotného poistenia za rok 2012 vypočíta ako podiel základu dane z príjmu fyzických osôb z podnikania a z inej samostatnej zárobkovej činnosti dosiahnutý v roku 2012, ktorý nie je znížený o poistné na verejné zdravotné poistenie, a koeficientu 2,14.
Preddavok na poistné SZČO sa od roku 2013 určí vo výške určenej sadzbou poistného 14 % (7 % u osoby so zdravotným postihnutím) z podielu pomernej časti základu dane z príjmov fyzických osôb z podnikania a z inej samostatnej zárobkovej činnosti dosiahnutého v roku 2011, ktorý nie je znížený o zaplatené poistné na povinné verejné zdravotné poistenie, poistné na nemocenské poistenie, poistné na dôchodkové poistenie, povinný príspevok na starobné dôchodkové sporenie, poistné do rezervného fondu solidarity, poistné na poistenie v nezamestnanosti a koeficientu 1,9. Ak SZČO nevykonávala samostatnú zárobkovú činnosť v roku 2011 alebo jej základ dane v roku 2011 nie je známy, výšku preddavkov pre rok 2013 si určí táto osoba sama. V prípade SZČO, ktorá nie je súčasne zamestnancom minimálna výška preddavku na zdravotné poistenie od roku 2013 bude 55,02 €.
Zmeny v podmienkach uplatňovania nezdaniteľnej časti základu dane za manželku/manžela
V porovnaní s rokom 2012 sa pre rok 2013 navrhujú sprísniť podmienky na uplatňovanie nezdaniteľnej časti základu dane na manželku/manžela. Túto nezdaniteľnú časť základu dane sa bude môcť uplatniť na manžela/manželku, ak sa stará o dieťa do dovŕšenia 3, resp. 6 rokov života dieťaťa (dieťa, na ktoré sa poskytuje rodičovský príspevok podľa Zákona o rodičovskom príspevku) alebo poberá príspevok na opatrovanie podľa Zákona o peňažných príspevkoch na kompenzáciu ťažkého zdravotného postihnutia alebo je evidovaná/ý ako uchádzač o zamestnanie. Samozrejme tak ako doteraz pre účely uplatnenia nezdaniteľnej časti základu dane na manželku/manžela je potrebné, aby manželka/manžel žili s daňovníkom v spoločnej domácnosti a rovnako sa bude pre uplatnenie nároku posudzovať výška základu dane daňovníka a príjem manželky/manžela.
Nové podmienky kedy je SZČO povinne nemocensky a dôchodkovo poistenou osobou platia od 1. júla 2013 
V súlade s 䅑 ods.1 Zákona o sociálnom poistení (ďalej len „Zákon o SP“) sa SZČO stane povinne nemocensky a dôchodkovo poistenou osobou od 1. 7. 2013, ak jej príjem z podnikania alebo inej samostatne zárobkovej činnosti za kalendárny rok 2012 bude vyšší ako 12-násobok vymeriavacieho základu uvedeného v § 138 ods. 5 Zákona o SP, t. j. 12-násobok zo sumy 50 % priemernej mesačnej mzdy v národnom hospodárstve za rok 2011, t. j. 4 716 €., t. j. pokiaľ príjem za rok 2012 z činnosti SZČO presiahne sumu 12-násobku zo sumy 50 % priemernej mesačnej mzdy v národnom hospodárstve za rok 2011, t. j. sumu 4 716 € stane sa SZČO povinne nemocensky a dôchodkovo poistenou osobou od 1. 7. 2013
Zmeny v platbe preddavkov na poistné v roku 2013
Pri výpočte preddavkov na zdravotné poistenie na rok 2013 sa nebude môcť vychádzať z ročného zúčtovania ZP za rok 2011, t. j. každá SZČO bude musieť výšku preddavkov za 01/2013 prepočítať už podľa nových pravidiel. Preddavok na zdravotné poistné SZČO sa na rok 2013 určí vo výške určenej sadzbou poistného 14 % resp. 7 % (osoba zdravotne postihnutá) z podielu pomernej časti základu dane z príjmov fyzických osôb z podnikania alebo z inej samostatnej zárobkovej činnosti dosiahnutého v roku 2011, ktorý nie je znížený o zaplatené poistné na povinné verejné zdravotné poistenie, poistné na nemocenské poistenie, poistné na dôchodkové poistenie, povinný príspevok na starobné dôchodkové sporenie, poistné do rezervného fondu solidarity, poistné na poistenie v nezamestnanosti, a koeficientu 1,9. Ak SZČO nevykonávala samostatnú zárobkovú činnosť v roku 2011 alebo jej základ dane v roku 2011 nie je známy, výšku preddavkov pre rok 2013 si určí táto osoba sama. V prípade SZČO, ktorá nie je súčasne zamestnancom minimálna výška mesačného preddavku na zdravotné poistenie od roku 2013 bude 55,02 €.
Čo sa týka mesačných platieb sociálneho poistenia tak SZČO bude do 30. 6. 2013 resp. 30. 9. 2013, ak bola predĺžená lehota na podanie daňového priznania za rok 2012 platiť poistné tak ako doteraz, akurát bude potrebné rešpektovať novú minimálnu výšku odvodov do Sociálnej poisťovne.